ድርጅቱ በግማሽ የበጀት ዓመቱ 5 ነጥብ 37 ቢሊየን ብር ገቢ አገኘ
የድርጅቱ የኮርፖሬት ኮሙኒኬሽን አገልግሎት ስራ አስኪያጅ አቶ ኡስማን አሊ ለዋልታ ኢንፎርሜሽን ማዕከል እንደገለፁት፤ ድርጅቱ ገቢውን ያገኘው ከባህር ትራንስፖርት አገልግሎት፣ ከጭነት ማስተላለፍና ከወደብና ተርሚናል ከሰጠው አገልግሎት ነው።ድርጅቱ በግማሽ የበጀት ዓመቱ 5 ነጥብ 41 ቢሊየን ብር ጠቅላላ ገቢ ለማግኘት አቅዶ 5 ነጥብ 37 ቢሊየን ብር ማግኘቱን የገለፁት አቶ ኡስማን ይህም ከእቅዱ 99 በመቶ የሚሆነውን ማሳካት መቻሉን ያሳያል በማለት ተናግረዋል።በባህር ትራንስፖርት አገልግሎት 1 ሚሊየን 504 ሺ 325 ቶን እቃ ሲያጓጉዝ፣ 424 ሺ 697 ቶን እቃን ከመርከብ ወደ መርከብ የመጫንና የማራገፍ ስራ ማለትም “ስቴቪዶሪንግ” አገልግሎት፣ 217 ሺ 805 ቶን የሚሆን እቃን በጊዜያዊነት አደራጅቶ የማቆየት ማለትም የሾር ሃንድሊንግ አገልግሎት በመስጠት ድርጅቱ ገቢውን ማግኘቱን ተናግረዋል።እንዲሁም የጭነት ማስተላለፍ አገልግሎት በመስጠት በኩልም 42 ሺ 688 ባለ 20 ጫማ ኮንቴይነሮችን ማጓጓዙን ጠቁመው፤ በአገር ውስጥና በጅቡቲ ወደብ 2 ሚሊየን 177 ሺ 743  ቶን ገቢ እቃዎችን የእቃ ባለንብረቶችን የመወከል ግዴታ በመግባት እቃዎችን የማድረስ አገልግሎትና ሌሎች የተለያዩ ስራዎችን በመስራት ገቢውን ማግኘቱን አቶ ኡስማን ገልፀዋል።በግማሽ የበጀት ዓመቱ የተገኘው ጠቅላላ ገቢ ከባለፈው የበጀት ዓመት ተመሳሳይ ወቅት ጋር ሲነፃፀር በ1 ነጥብ 7 ሚሊየን ብር ብልጫ እንዳለው አቶ ኡስማን ተናግረዋል።ድርጅቱ ያስመዘገበው የ503 ነጥብ 8 ሚሊየን የተጣራ ትርፍ አበረታች ቢሆንም በቀጣይ ይበልጥ ትኩረት በመስጠት የተሻለ ስራ ለመስራት እንደሚገባ አቶ ኡስማን መናገራቸውን ዋልታ ኢንፎርሜሽን ማዕከል ዘግቧል። 